Vier familielede in huis doodgeskiet(Argieffoto: Miguel Roberts/AP) Die polisie in die Wes-Kaap ondersoek die moord op vier familielede in Browns Farm op die Kaapse Vlakte. Volgens brig. Novela Potelwa, polisiewoordvoerder, dui voorlopige inligting daarop dat twee gewapende mans Donderdagaand ŉ huis in Makhosistraat binnegedring het. “Drie vroue en ŉ seun is doodgeskiet,” het Potelwa gesê. Die vroue was onderskeidelik 18, 30 en 69 jaar oud en die seun was 11 jaar oud. Nog ŉ persoon is tydens die skietery beseer en na ŉ hospitaal geneem vir mediese behandeling. “Die polisie het ŉ 72 uur lange aksieplan in werking gestel en hulpbronne gemobiliseer om die verdagtes na te spoor en in hegtenis te neem.” Enigiemand met inligting oor die voorval word versoek om Stop Misdaad by 08600 10111 te bel.